ธ.ก.ส. ร่วมกับ สปสช. และสำนักอนามัย เปิดจุดบริการให้กับผู้ใช้สิทธิบัตรทองในพื้นที่กรุงเทพมหานคร เพื่ออำนวยความสะดวกให้แก่ประชาชนในการลงทะเบียนเปลี่ยนสิทธิได้รวดเร็วและง่ายยิ่งขึ้น
นายนิพัฒน์ เกื้อสกุล รองผู้จัดการธนาคารเพื่อการเกษตรและสหกรณ์การเกษตร (ธ.ก.ส.) กล่าวว่า ธ.ก.ส. ร่วมกับ สำนักงานหลักประกันสุขภาพแห่งชาติ (สปสช.) และสำนักอนามัย กรุงเทพฯ จัดงาน "ร่วมสานพลังให้บริการ ผู้ใช้สิทธิหลักประกันสุขภาพแห่งชาติ (สิทธิบัตรทอง)" ณ สถานีขนส่งกรุงเทพ (หมอชิต) พร้อมร่วมเปิดจุดบริการแก่ผู้ใช้สิทธิบัตรทอง เพื่อให้สามารถเข้าถึงแหล่งบริการด้านสาธารณสุขและการดูแลสุขภาพได้ง่ายยิ่งขึ้น         ซึ่งความร่วมมือในครั้งนี้ ธ.ก.ส. ได้มุ่งเน้นการอำนวยความสะดวกให้แก่ประชาชนผู้ถือบัตรทองในพื้นที่ต่างจังหวัดที่เดินทางเข้ามาทำงานในกรุงเทพฯให้สามารถเข้ารับบริการลงทะเบียน เปลี่ยนสิทธิ โอนย้ายสิทธิ และบริการอื่น ๆ โดยนำร่องเปิดบริการในพื้นที่กรุงเทพมหานคร ณ ธ.ก.ส. 3 สาขา คือ สาขาย่อยหมอชิต 2 สาขาย่อยตลาดยิ่งเจริญ และสาขาย่อยวัดไทร ซึ่งจะผลส่งให้ลูกค้า ธ.ก.ส. และประชาชนทั่วไปสามารถเข้าถึงสิทธิหลักประกันสุขภาพมากยิ่งขึ้น และจะขยายจุดบริการดังกล่าวในสาขาต่างๆ ให้ครอบคลุมมากยิ่งขึ้นต่อไป        นอกจากนี้ภายในงานดังกล่าว สำนักอนามัย กรุงเทพมหานคร ยังได้จัดเตรียมทีมแพทย์และบุคลากรในการให้บริการตรวจสุขภาพผู้ขับขี่รถสาธารณะ ได้แก่ ตรวจเบาหวาน ความดัน ดัชนีมวลกาย ปัสสาวะ ตรวจสายตาและเอ๊กซเรย์ปอด ซึ่งเป็นกลุ่มที่ต้องเผชิญกับมลพิษและฝุ่นควันเป็นประจำอย่างหลีกเลี่ยงไม่ได้ เพื่อป้องกันโรคแทรกซ้อนต่างๆ         ในขณะเดียวกันในโอกาสครบรอบ 52 ปี ธ.ก.ส. ยังได้จัดกิจกรรม ธ.ก.ส.ห่วงใยคุณด้วยการมอบกรมธรรม์ประกันอุบัติเหตุ วงเงินคุ้มครองสูงสุด 100,000 บาท ฟรี เป็นระยะเวลา 52 วัน ให้กับลูกค้าทุกท่านที่ใช้บริการทุกธุรกรรมกับ ธ.ก.ส. ทั้งที่สาขาและผ่าน ธ.ก.ส. A-Mobile ตั้งแต่วันนี้ ถึงเดือนมีนาคม 2562 หรือจนกว่าจะครบตามเป้าหมาย